சமயநல்லூர்

சமயநல்லூர் (Samayanallur) தேசிய நெடுஞ்சாலை 7-ல், மதுரையிலிருந்து திண்டுக்கல் செல்லும் வழியில் வைகை ஆற்றின் கரையில் அமைந்துள்ள ஒரு சிறு நகரம் ஆகும். இது மதுரை மாவட்டத்தின் மதுரை மேற்கு ஊராட்சி ஒன்றியத்தைச் சேர்ந்த ஊராட்சியாகும்.மதுரையிலிருந்து 12 கிலோ மீட்டர் தொலைவில் அமைந்துள்ள, இவ்வூரில் தொடருந்து நிலையம் ஒன்றும் உள்ளது. இது தேனி மக்களவைத் தொகுதி மற்றும் சோழவந்தான் சட்டமன்றத் தொகுதியின் கீழ் உள்ளது.

மக்கள் வகைப்பாடு 
இந்திய 2011 மக்கள்தொகை கணக்கெடுப்பின்படி 9,227 மக்கள் இங்கு வசிக்கின்றார்கள். இவர்களில் 4,589 ஆண்கள், 4,638 பெண்கள் ஆவார்கள். சமயநல்லூரில் 1000 ஆண்களுக்கு 1011 பெண்கள் உள்ளனர். இது தமிழக மாநில சராசரியான 996-யை விட அதிகமானது. சமயநல்லூர் மக்களின் சராசரி கல்வியறிவு 85.54% ஆகும், இதில் ஆண்களின் கல்வியறிவு 91.45%, பெண்களின் கல்வியறிவு 79.69% ஆகும். இது மாநில சராசரி கல்வியறிவான 80.09% விட அதிகமானதே. சமயநல்லூர் மக்கள் தொகையில் 943 (10.22%) ஆறு வயதுக்குட்பட்டோர் ஆவார்கள்.

2011 ஆம் ஆண்டின் மதவாரியான கணக்கெடுப்பின் படி இந்துக்கள் அதிக எண்ணிக்கையில் உள்ளனர். மொத்த மக்கள்தொகையில் இந்துக்கள் 87.61% ஆக இருக்கின்றனர். அதையடுத்து கிருஸ்துவர்கள் 8.84%, இஸ்லாமியர்கள் 3.50% என்ற விகிதத்தில் இருக்கின்றனர். சமயநல்லூர் மொத்த மக்கள்தொகையில் தாழ்த்தப்பட்டோர் 13.81%, பழங்குடியினர் 0.08% ஆக உள்ளனர். சமயநல்லூரில் 2,440 வீடுகள் உள்ளன.

உசாத்துணைகள் 

மதுரை தொடர்பான குறுங்கட்டுரைகள்
மதுரை மாவட்டத்திலுள்ள கிராமங்கள்